Lise von Seelen (S), 2009-02-17:
Det at effektivisere og forbedre sagsbehandlingen i forbindelse med fastsættelse af underholdsbidraget og udgifter til transport i forbindelse med samvær er bestemt noget af det, vi Socialdemokrater gerne vil bidrage til kan gennemføres.
Det er meget afgørende, at der sker en meget hurtig afklaring af de her spørgsmål i forbindelse med, at forældre, der bor på hver deres adresse, skal løfte et forældreansvar over for et barn.
Vi ved godt, at det i forbindelse med skilsmisser er af meget, meget stor betydning, at små forskelligheder i meninger ikke vokser sig store, og der har det afgørende betydning, at sagsbehandlingen er kort og effektiv, således at barnet ikke skal lide under, at der er en tvist imellem de forældre, som har et fælles ansvar over for barnet.
I forbindelse med vedtagelse af lov om forældreansvar har vi jo set nogle eksempler i statsforvaltningerne på, at lige præcis en lang sagsbehandlingstid kan være en medvirkende årsag til, at nogle konflikter vokser sig store, og hver eneste gang det sker, ved vi godt, at det er barnet, der kommer i klemme, og at det er barnet, der kommer til at betale prisen for, at der er en tvist imellem forældrene.
Desuden anser vi det som noget helt naturligt, at vi tager de tekniske hjælpemidler i brug, som kan gøre det her mere effektivt.
Det finder vi er helt i orden.
Vi finder også, at det er i orden, at der er en klagefrist på 1 år, og vi finder, at det er i orden, at ingen forældre må sabotere de her spørgsmål, og at man, hvis det måtte være tilfældet, må klare det, sådan at det netop ikke forlænger tvivlsspørgsmål.
Der er selvfølgelig vigtige spørgsmål, der melder sig i forbindelse med forældreansvaret, og de handler om, at alle de ting, vi laver, skal være til barnets bedste, og det er til barnets bedste, at de her ting går hurtigt.
I lovforslaget står der jo lige præcis, at det her er et ønske om en modernisering, fordi vi organiserer os anderledes i familier i dag, end man gjorde tidligere.
Det vil sige, at der er langt flere børn, der har forældre, der ikke bor på samme adresse.
Det forpligter os som politikere til at sørge for, at de her børn får den allerbedste opvækst i de nye rammer, som er en del af tidens tendens.
Vi håber, at ministeren er helt opmærksom på at snakke meget, meget tæt med den anden minister, som også har et stort ansvar i det her spørgsmål, nemlig velfærdsministeren.
For de ting, der er i det her lovforslag, kan være til gunst for barnets opvækst, men der er også mange andre ting, som kunne være en hjælp for barnet.
Jeg tænker på, at det jo er meget, meget vigtigt, at den forælder, der ikke bor fast sammen med barnet, har nogle boligforhold, der gør, at der er gode rammer, når barnet er sammen med den forælder, og at barnet har et værelse, det kan være i.
Det kunne godt være, at det ville være rigtig godt, hvis de to ministre satte sig sammen og sagde: Hvordan får man tildelt bolig, hvis man er samværsforælder, og hvordan får man udregnet sin husleje, hvis man er samværsforælder?
Der er mange af den type spørgsmål inden for det her område, som vi synes fortjener en gennemgang med en tættekam - for familier organiserer sig anderledes - så vi kan finde alle de barrierer, der betyder, at børn har det sværere i en situation, hvor forældrene bor delt, og få dem ryddet af vejen.
Men vi ser på det her lovforslag som en god og en positiv ting, og vi kan støtte forslaget.